Knižnica P. O. Hviezdoslava v Prešove

Knižnica P. O. Hviezdoslava v Prešove je verejnou knižnicou v meste Prešov. V rámci Prešovského samosprávneho kraja plní funkciu regionálnej krajskej knižnice. Knižnica je pomenovaná podľa významného slovenského spisovateľa a básnika Pavla Országha Hviezdoslava. Riaditeľkou knižnice je Iveta Hurná. 

 História 
V roku 1925 založil v Prešove Belo Klein - Tesnoskalský Mestskú knižnicu. Situovaná bola v priestoroch mestského domu, ktorý predtým používala mestská polícia. Fond knižnice tvorilo približne 700 kníh – zbierka od Matice Slovenskej a od štátu. V roku 1926 sa knižnica presťahovala do budovy Čierneho orla, v susedstve čitárne Matice Slovenskej.

V roku 1934 sa stal riaditeľom Jozef Repčák. V roku 1945 sa knižnica presunula do nových priestorov, pričom získala vybavenú požičovňu, oddelenie pre mládež, priestrannú čitáreň a knižný sklad. V roku 1951 sa knižnica po utvorení Prešovského kraja premenovala na Krajskú knižnicu. 

Knižnica v tom čase prechádzala reorganizáciou, vytvárali sa nové oddelenia a pracoviská. V oddelení pre mládež bol zavedený voľný výber, bolo zriadené metodické oddelenie, viac pozornosti smerovalo do školení a tvorbe bibliografie. Územná reorganizácia v roku 1960 spôsobila opätovné premenovanie knižnice na Okresnú knižnice. Vybudovali sa nové pobočky na sídliskách a rozvíjala sa sieť ľudových knižníc v okrese. 

V roku 1993 bolo zriadené nové oddelenie pre nevidiacich a slabozrakých. V apríli 1999 sa knižnica stáva Regionálnou knižnicou P. O. Hviezdoslava v Prešove, od roku 2002 patrí pod nového zriaďovateľa so súčasným názvom knižnice. Centrálna požičovňa knižnice sa nachádzala v secesnom Bosákovom dome na Levočskej ulici v Prešove.

V apríli roku 2022 sa začal projekt výstavby nového sídla knižnice. Prešovský samosprávny kraj realizoval takmer 7,8 miliónovú rekonštrukciu objektu Krajskej knižnice P. O. Hviezdoslava v Prešove. V rámci projektu sa zmodernizovali meštianske domy na Slovenskej ulici č. 18, 20, 22 s využitím exteriéru nádvoria pre podujatia a aktivity na podporu čítania.

Za projektom výstavby nového sídla krajskej knižnice stojí Slovak Medical Company z Prešova, stavebných činností sa zhostila rovnako prešovská spoločnosť Čech, s.r.o. V prípade interiéru pripravil projekt ateliér Doxa architecture Košice, samotné práce realizovala firma Isprim Prešov.

Na prízemí novej knižnice možno nájsť Infopult, Náučnú literatúru s vyše 22-tisíc dokumentmi, ale aj Čitáreň, Študovňu a kaviareň Libresso. Na prvom poschodí je situovaná Beletria s približne 18-tisíc knižnými titulmi, Oddelenie inojazyčnej literatúry a Centrum regionálnych dokumentov a bibliografie. Jeho zaujímavosťou je zreštaurovaná miestnosť na menšie kultúrne podujatia. Na medziposchodí sa nachádza kreatívna dielňa SmartLab, v podkroví je umiestnená detská knižnica Slniečko, ktorú tvorí 15-tisíc knižničných jednotiek, kde sa nachádza aj Detský kútik, Prednášková miestnosť a Kočikáreň.

 Pracoviská 

 Centrálna požičovňa (Slovenská 18):
Detská knižnica Slniečko

Oddelenie beletrie

Oddelenie náučnej literatúry

Oddelenie inojazyčnej literatúry

Oddelenie pre nevidiacich a slabozrakých

Študovňa náučnej literatúry

Čitáreň dennej tlače a periodík

Verejný internet
 Pobočka Sekčov (Exnárova 5)
 Pobočka Šváby (Švábska 27)
 Pobočka Sídlisko 3 - Centrum (Prostějovská 35)
 Pobočka Sídlisko 2 - Centrál (Čsl. armády 29)

 Služby 
Knižnica poskytuje bežné knižnično-informačné služby podľa knižničného poriadku. Venuje sa tiež komunitným aktivitám; v priestoroch sa stretáva klub bylinkárov, prostredníctvom Inojazyčného oddelenia knižnica podporuje samovzdelávanie v cudzích jazykoch, produkuje mnoho kultúrnych a vzdelávacích podujatí pre širokú verejnosť.  

V Oddelení pre nevidiacich a slabozrakých knižnica ponúka potrebné služby vrátane výpožičiek zvukových kníh v spolupráci so Slovenskou knižnicou pre nevidiacich Mateja Hrebendu v Levoči. 

Knižnica ako prvá na Slovensku začala do svojich aktivít zapájať verejnosť prostredníctvom dobrovoľníctva. Dobrovoľníkov využíva najmä v rámci donáškovej služby imobilným používateľom, na organizačnú pomoc pri kultúrnych aktivitách, burze kníh, revízii fondu a na pomoc čitateľom pri vyhľadávaní literatúry a dokumentov.

Knižnica P. O. Hviezdoslava v Prešove je zapojená do projektu KIS3G.

 Referencie 

 Externé odkazy 
 Knižnica P. O. Hviezdoslava v Prešove

Kategória:Verejné knižnice na Slovensku
Kategória:Stavby v Prešove
Kategória:Kultúra v Prešove
Kategória:Pomenovania podľa Pavla Országha Hviezdoslava